**HIBRID INVÁZIÓVAL TÖR BE AZ INDIAI PIACRA A LEXUS**

**A Toyota prémium márkája, a világ vezető hibrid prémium gyártójaként ismert Lexus most lép először piacra Indiában, a luxus új szintjét honosítva meg a világ leggyorsabban fejlődő gazdaságában. A márka megjelenésével immár az indiai vevőknek is lehetőségük nyílik a kivételes formavilágú és minőségű autók megvásárlására.**

A megnyitó ünnepségen a Lexus három olyan járművet mutatott be, amelyeket az indiai autósok igényei szerint választottak ki – ezek a Magyarországon is rendkívül népszerű, a márka hazai értékesítéseinek mintegy egyharmadát kitevő [RX 450h](http://www.lexus.hu/car-models/rx/rx-450h/#Introduction), valamint az itthon nem forgalmazott ES 300h és az LX 450d modellek voltak –, a műsor végén pedig meglepetésként a vadonatúj, több dizájndíjat is elnyert Lexus LS is feltűnt.

*“Az eredeti LS a legtökéletesebb luxusautók riválisaként tűnt fel. Akkoriban merésznek számító elképzelésünk volt arról, milyennek is kell lennie egy ilyen járműnek. Ez az elképzelés egy remek autóban öltött testet – és egy olyan felhasználói élményben, amely alaposan felforgatta a luxusautók szegmensét.”* - fogalmaz Lexus ügyvezető alelnöke, Yoshihiro Sawa.

Míg Magyarországon várhatóan a modell már az év végétől kapható lesz, a vadonatúj Lexus LS forgalmazása Indiába 2018-ban kezdődik. A Lexus India legelső termékkínálata hűen tükrözi a Lexus jellegzetes stílusát és legendás minőségét, valamint a márka elkötelezettségét, hogy izgalmas, érzelmeket ébresztő formavilágú és lelkesítő teljesítményű autókat alkosson. A kínálatban a hibrid hajtású változatok dominálnak, egyértelműen jelezve az indiai vásárlók elvárásait, akik igénylik a luxust és a kimagasló teljesítményt, ám azt szeretnék, ha mindez környezettudatos működéssel párosulna. Látványos külső-belső formaterveivel, páratlan luxusával és környezetbarát hibrid technológiájával a Lexus a legmagasabb szinten elégíti ki ezeket az igényeket. Az autók az Új-Delhiben, Gurgaonban, Mumbaiban és Bangalore-ban megnyitott élményközpontokban lesznek megtekinthetők. Emellett a vállalat Chandigarhban, Hyderabadban, Chennaiban és Kochiban is szervizközpontokat létesít.

*“Ahogy India erősödik, úgy fedezik fel az itteni vásárlók a luxus élményét – és a Lexus lenyűgöző autókkal és szolgáltatásokkal várja indiai ügyfeleit. Nagy örömmel lépünk ki India luxus-piacára, amely ugyanolyan mérvű növekedést ígér, mint maga az indiai gazdaság. És ez még csak a kezdet, hiszen a jövőben további izgalmas modelleket mutatunk majd be az itteni vásárlóknak.”* - teszi hozzá Akitoshi Takemura, a Lexus India vezető alelnöke a márka terveiről a kontinensnyi országban.

Az első Lexus LS új dimenziókat nyitott a luxusautók piacán. Ez nemcsak az autó műszaki tartalmára és minőségére volt igaz, hanem az ügyfélszolgálat és az ügyfél-elégedettség színvonalára is – és mindez azóta is jellemző a márkára. A Lexus azt tervezi, hogy a vásárlókat Indiában is személyes kapcsolattartó menedzserek, valamint a hét minden napján, napi 24 órában hívható ügyfélszolgálati központok várják majd.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com